**Formandens beretning ved den ordinære generalforsamling 2022**

2021 blev et næsten normalt år, og så alligevel ikke!
Coronaen blev ved med at titte frem, og skiftende restriktioner gjorde det ikke altid nemt at være fodboldklub. Jeg vil gerne rose vores trænere og spillere for at være utrolig omstillingsparate, og hele tiden agere efter givne forhold. Nu har jeg talt om Corona i de seneste beretninger, og jeg håber inderligt at jeg ikke skal bruge en linje på det i næste års beretning!

Medlemsmæssigt er vi gået en smule tilbage i forhold til sidste år.
I min seneste beretning kunne jeg prale af medlem nummer 600. Vi er nu i skrivende stund ”nede” på 558.
Det synes jeg nu også er ganske pænt, og mon ikke vores naturlige leje er i spændet 550-600.
Måløv Boldklub skal være en fodboldklub for alle, så der er selvfølgelig plads til flere 😊
Måløv Boldklub er ikke en eliteklub, ikke en breddeklub, men en fodboldklub!

Her skal der være højt til loftet, og plads til at drømme stort!
Jeg må i den forbindelse fremhæve vores U14 drenge der både kvantitativt, og kvalitativt er godt kørende! U14 1 spiller med i den bedste række vi kan som ikke-licensklub, og der er flere der har fået øjnene op for ”lille” Måløv Boldklub. Stærkt arbejde af hele trænerteamet!

2021 var året hvor vi fik udrullet vores Brøndby Masterclass samarbejde.
Vi kom lidt skævt fra start, da corona-restriktioner gjorde at vi ikke kunne samles og fortælle vidt og bredt om samarbejdet. Som med alle nye ting kræver det lidt tilvænning/tilretning med konceptet, men hvis vi holder snuden i sporet, tror jeg det på sigt bliver rigtig godt for vores spillere!
Et fokuspunkt i 2022 er hvordan vi får pige-delen aktiveret i Brøndbysamarbejdet. Vi vil arbejde på sagen, men uden frivillige kan vi ikke løfte opgaven. Så hermed en opfordring til at byde ind hvis dit hjerte banker for pigefodbold.

En af de triste ting 2021 vil blive husket for, er at vi måtte sige farvel til vores tidligere formand, og æresmedlem Bent Larsen. Bent har sat sit store præg på Måløv Boldklub siden han startede som træner i 1974. Han har haft mange kasketter på, og havde det ikke været for Bent Larsen, så havde der ikke været Måløv Sponsor Cup den dag i dag. Så når vi igen til sommer afvikler den traditionsrige sommer cup, som har været spilet hver sommer siden 1982, så kan vi passende sende en tanke til Bent Larsen.

Ære være Bents minde.

Regnskabsmæssigt kommer vi ud af 2021 med et forholdsvis stort underskud.
Det er dog det man vel kalder et kalkuleret underskud, da vi har prioriteret at få lavet en masse nye spændende ting i det forgangne år. Vi har fx købt en ny super fed måltavle der giver os mange muligheder. Vi har købt ny Club12 salgsbod og vi har indrettet materialerum. Alt sammen noget som koster, men som vi i bestyrelsen synes kommer vores medlemmer til gavn.
Vi har fortsat en rigtig fin egenkapital, og Måløv Boldklub er på ingen måde truet på likviditeten.
Vi budgetterer med et 0-budget for kommende år, så der er igen ”styr på biksen”.

Den førnævnte måltavle gav og nogle gode timer i sommer, da vi kunne vise flere af Landsholdets EM kampe gratis på storskærm for klubbens medlemmer. Fodbold er bare sjovere at se sammen, og når man kan kombinere Måløv Boldklub hygge med fantastiske EM kampe, så går alt op i en højere enhed.
Vi håber meget at der kommer en god tv aftale, så vi til sommer kan vise kvindernes EM kampe på storskærmen.

Vi forsøgte os også med ”Måløv Open Air Bio” på storskærmen i juli måned.
Det blev ikke den succes vi havde håbet på, men til 3/4 filmene var der pænt besøgt, og folk havde nogle gode timer. Om vi tager endnu en omgang ”Måløv Open Air Bio” til sommer har vi ikke besluttet os for endnu.
Både landskampe og Open Air Bio kræver frivillige hænder. Der er arbejde både før, under og efter kampen/filmen, så hvis du kunne tænke dig at give en hånd med, så sig endelig til!

Ikke et år uden et nyt tiltag 😉
2021 blev året hvor vi startede ”Motionsfodbold for mænd og kvinder” op.
Holdet er for dem der gerne vil røre sig med en fodbold foran sig, men ikke lige kan/vil afse tid til at spille kampe. Holdet er kommet fint fra land, og der er selvfølgelig plads til nye spillere.
Det er vigtigt at vi følger med tiden, og er åbne for nye tilbud. Tak til Karina Larsen for at tage dirigentsstokken på dette projekt!

Til slut en stor tak til alle jer frivillige trænere og ledere der gør en kæmpe forskel for en masse fodboldspillere i alle aldre!
Tak fordi I stiller op i al slags vejr – både hverdag og weekend!
Jeres indsats bliver langtfra anerkendt at spillere/forældre, men I ved – og vi ved – at I gør en kæmpe forskel! Bliv ved med det!
Og til dig der læser med – bliv frivillig og gør en forskel!
Det er faktisk både sjovt og hyggeligt. Det er ikke timetallet der er afgørende, for der er masser af opgaver at tage fat på – både store og små opgaver, så tøv ikke med at række hånden i vejret.

Jeg ønsker jer alle sammen en god sæson 2022

Brian Rasmussen
Formand, Måløv Boldklub